Baahlodi 15 | Beibele Inthaneteng | Phetolelo ya Lefase le Lefsa
15 Ka morago ga lebakanyana, nakong ya puno ya korong, Simisone a yo etela mosadi wa gagwe a swere putšanyana.+ A re: “Ke tlo ya go mosadi wa ka ka phapošing ya gagwe.”+ Tatago mosadi a se mo dumelele go tsena go yona.
2 Eupša a re go Simisone: “Ke be ke nagana gore o mo hloile.”+ Ke ka baka leo ke mo neilego mofelegetši wa gago.+ Na ngwanabo yo monyenyane ga a kaone go mo feta? Hle anke yena e be wa gago go e na le yola.
3 Simisone a re go yena: “Bjale nka se be le molato go Bafilisita ge go ka direga gore ke lwe le bona.”+
4 Simisone a tloga a yo swara diphukubje+ tše makgolotharo, a tšea dirumula, a tlemaganya mesela ya diphukubje ka dipedi ka dipedi ke moka mahutong a mesela yeo a bea serumula.
5 Ke moka a gotetša dirumula gomme a rakela diphukubje tšeo mašemong a mabele a Bafilisita. Ka go dira bjalo a tšhuma dingata tša mabele le mabele ao a lego mahlakeng, merara le dirapa tša mehlware.+
6 Bafilisita ba re: “Ke mang yo a dirilego se?” Bona ba re: “Ke Simisone mokgonyana wa Thimina, ka gobane tatago mosadi o tšere mosadi wa Simisone a mo nea mofelegetši wa Simisone.”+ Bafilisita ge ba ekwa seo, ba rotoga ba yo fiša mosadi yoo le tatagwe.+
7 Simisone a re go bona: “Ge e ba le dirile seo, gona ke tla itefeletša go lena,+ gomme ka morago ka lesa.”
8 A ba otla, a ba bolaya wa sehlogo ka go latelelana, ka morago a theogela legageng leo le bitšwago Etama a yo dula moo.+
9 Ka morago Bafilisita+ ba yo hloma mešaša Juda+ gomme ba dulela go ya godimo le fase kua Lehi.+
10 Ke moka banna ba Juda ba re: “Ke ka baka la’ng le tlo re hlasela?” Bona ba re: “Re tletše go kgoka Simisone, go tlo mo dira tšeo a re dirilego tšona.”
11 Banna ba Juda ba dikete tše tharo (3 000) ba theogela legageng leo le bitšwago Etama,+ ba re go Simisone: “Na ga o tsebe gore Bafilisita ba a re buša?+ Bjale seo o re dirilego sona se bolela’ng?” Yena a re go bona: “Seo ba ntirilego sona ke seo le nna ke ba dirilego sona.”+
12 Ba re go yena: “Re theogetše mo go tlo go kgoka, gore re go gafele seatleng sa Bafilisita.” Ge ba re’alo, Simisone a re go bona: “Nkeneleng gore le ka se ntlhasele.”
13 Ba buša ba re go yena: “Re tla go kgoka feela, ra go gafela seatleng sa bona; eupša re ka se go bolaye.”
Ba mo tlema ka dithapo tše pedi tše mpsha,+ ba mo ntšha ka legageng.
14 Ge a fihla Lehi Bafilisita ba goeletša ka lethabo ge ba mmona.+ Moya wa Jehofa+ wa theogela go yena, gomme dithapo tšeo ba bego ba mo tlemile diatla ka tšona tša ba bjalo ka ditlhale tša lešela la linene tšeo di fišitšwego ke mollo,+ moo ditlemo tšeo di ilego tša bofologa diatleng tša gagwe.
15 A bona lerapo la mohlagare leo le sa lego meetse la pokolo e tona, a otlolla seatla sa gagwe a le tšea ke moka a bolaya banna ba sekete (1 000) ka lona.+
16 Ke moka Simisone a re:
“Ke bolaile manaba a mantšintši ka lerapo la mohlagare la pokolo e tona!
Ke bolaile banna ba sekete (1 000) ka lerapo la mohlagare la pokolo e tona.”+
17 Ya re ge a feditše go bolela, gateetee a lahla lerapo la mohlagare leo le bego le le seatleng sa gagwe gomme a bitša lefelo leo gore ke Ramathe-lehi.+
18 A nyorwa kudu, ke moka a llela Jehofa a re: “Ke wena o dirilego gore mohlanka wa gago a phologe,+ bjale na ke tlile go hwa ka lenyora gomme ka wela seatleng sa ba sa bollago?”+
19 Modimo a phula lešoba legageng leo le bego le le Lehi, meetse+ a tšwa go lona, Simisone a nwa, ka morago a boelwa ke matla+ gomme a matlafala.+ Ke ka baka leo a biditšego legaga leo Ene-hakore yeo e lego kua Lehi go ba go fihla le lehono.
20 A ahlolela Isiraele mehleng ya Bafilisita ka nywaga e masomepedi.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D15%26wtlocale%3DSE%26srcid=share⊂ject=Bala Beibele Inthaneteng